7 belangrike bevindings van die mediese ondersoek | Netwerk24
Deur Nellie Brand-Jonker 05 Julie 2018 14:14
Afgetrede hoofregter Sandile Ngcobo, voorsitter van die ondersoekkommissie, Donderdag met die bekendmaking van die voorlopige verslag. Foto: Felix Dlangamandla
Afgetrede hoofregter Sandile Ngcobo, voorsitter van die ondersoekkommissie, het gesê die ontleding van die eise van mediese skemas toon dat daar rede tot kommer oor die styging in mediese kostes is.
Die inligting van 2010 tot 2014 oor eise het getoon dat die besteding van 'n lid van 'n mediese skema met 9,2% per jaar gestyg het. Die inligting het die kommissie gehelp om dié deel van eise wat deur ouderdom, geslag, siektes en die erns van die toestande verduidelik kan word, te identifiseer.
Nadat dit in aanmerking geneem is, is daar 'n deel van die styging wat nie verduidelik kan word nie. Die deel wat nie verduidelik kan word nie, styg met meer as 2% per jaar. In 2014 het die styging R3 miljard verteenwoordig. Die meeste van die onverklaarbare styging word aan hospitale toegeskryf. "Die groot deel onverklaarbare besteding in hospitale is kommerwekkend en ons bevindings toon dit is deels weens hoë benutting ('n hoër getal opnames) en 'n verhoging per opname."
Volgens Ngcobo toon die inligting van die markondersoek dat daar in der waarheid sterk bewyse is van vraag wat deur verskaffers aangedryf word. Volgens hom is dit 'n verskynsel waar groter toegang tot die dienste en geriewe 'n addisionele gebruik van dienste stimuleer wat nie andersins sou plaasgevind het nie.
"In perfekte toestande sal dokters nie behandeling voorskryf wat nie absoluut noodsaaklik is nie. As die dokter die pasiënt aanmoedig om meer sorg te kry as wat nodig is vir die mediese probleem, word dit verskaffer-aangedrewe vraag genoem.
"Dit gebeur wanneer dokters meer toetse as absoluut nodig aanbeveel of 'n keisersnee doen as dit nie absoluut nodig is nie, of pasiënte in hospitale opneem vir toestande wat buite die hospitaal gedoen kon word of hulle in hoësorgeenhede opneem wanneer 'n gewone opname geskik sou wees."
As die syfers oor hospitaalopnames vir ouderdom aangepas word, is dit hoër as 17 van die Organisasie vir Ekonomiese Samewerking en Ontwikkeling (OESO) se lande.
Vir sewe spesifieke operasies wat op diskresie gedoen word, is ses se gebruik hoër as die gemiddelde vir die lande. Vir vier van die operasies, waaronder katarakte, mangels, gewrigsvervangings en keisersneë, is die gebruik in Suid-Afrika se private sektor hoër as in alle ander lande.
Boonop is die opnames in hoësorgeenhede buitengewoon hoog.
Ngcobo sê as die opnames in hoësorgeenhede gehalveer word, kan sowat R2,7 miljard per jaar bespaar word. Dit is sowat 2% van die besteding op private gesondheidsorg per jaar, volgens hom.
In die markondersoek is bevind dat daar 'n wesenlike positiewe verband tussen die kans om opgeneem te word en meer dokters en hospitaalbeddens in 'n gebied is. Daar is ook 'n positiewe verband tussen die kans om in die hoësorgeenheid opgeneem te word en die getal van dié beddens in die gebied.
Die private hospitaalmark is hoogs gekonsentreerd. Op 'n nasionale vlak het die drie grootste hospitaalgroepe 'n markaandeel van sowat 90% gegrond op die hospitaalopnames en meer as 83% van die geregistreerde beddens. In die meerderheid van streke is die vlakke van konsentrasie ook kommerwekkend hoog.
Een van die probleme hiermee is dat die drie groot hospitaalgroepe – Netcare, Mediclinic en Life Healthcare – nie uitgesluit kan word wanneer vir kontrakte onderhandel word nie en dit verminder mediese skemas se bedingingsmag. In die markondersoek word aanbeveel dat die hoë konsentrasie aandag geniet. Daar is ook te min daghospitale.
Oor mediese skemas het hy gesê daar is min aansporing om te verseker dat skemas se personeel, trustees en hoofbeamptes in die beste belang van die verbruikers optree en administrateurs verantwoordbaar hou. Tans het administrateurs meer ontledingsvermoë en kundigheid as skemas en dit kom voor of administrateurs namens die skemas besluite neem, selfs oor belangrike kwessies soos strategie.
"Die skeiding tussen nie-winsgewende skemas en winsgewende administrateurs lyk dikwels kunsmatig, veral groot oop skemas. Gevolglik is daar onvoldoende druk van skemas op administrateurs om beter waarde vir geld te lewer of om nie-gesondheidskostes te verlaag."
Die mededinging in die mark is nie effektief nie. Hoewel daar 22 oop skemas is, is die mark gekonsentreerd omdat twee mediese skemas sowat 70% van die lede en afhanklikes in die mark het. Die oorheersing van Discovery Health Medical Scheme (DHMS) word uitgelig omdat dit 55% van die oop skemas se lede het.
Die administrateurs is ook hoogs gekonsentreerd omdat Discovery Health (DH) en Medscheme 76% van die mark het gegrond op totale premies per jaar. Die markondersoek glo mededinging kan baie beter wees.
Die markondersoek verwys na die gedeelde eienaars van DH, MMI (wat Medscheme en Metropolitan administreer) en Mediclinic (wat Remgro is). "Ons glo die gedeelde eienaarskap tussen die twee groot administrateurs en 'n groot hospitaalgroep kan die strategiese rigting beïnvloed en mededinging op lang termyn afkoel.
Hy verwys spesifiek na hoe groot Discovery Health is. Die belangrikste bevinding van die winsontleding oor die medieseskemamark is dat mededinging nie sterk genoeg is nie en dit wil voorkom of dit afwesig is.
Die ontleding oor 'n tien jaar tydperk van 2006 tot 2015 toon DH het 'n volgehoue hoë wins oor die hele tydperk gemaak wat baie hoër as sy mededingers Metropolitan en Medscheme was.
"Ons erken baie van DH se sukses is deels toe te skryf aan 'n hoogs bevoegde bestuurspan, maar ons dink nie dit alleen verduidelik die wesenlike gaping in winsgewendheid met sy mededingers nie.
Hoër as nodige betalings vir sy dienste, gegewe die skaalekonomieë wat bereik moet word en die vaslegging van DHMS, wat nie dienste van ander bedryfspelers kry nie, dra tot die winsgewendheid by.
"Onder normale mededingende toestande sal DH se winsgewendheid ander nuwe mededingers lok en mededinging stimuleer. Maar daar is geen teken daarvan nie. Inteendeel DH word net groter en meer suksesvol. Dit is 'n aanduiding van 'n fout in die mark en daar is geen aanduiding dat die mark homself gaan korrigeer nie."
Verbruikers kan nie 'n vergelyking tref tussen die opsies wat mediese skemas bied nie. Sowat 270 opsies of planne word aangebied maar verbruikers kan dit nie vergelyk of daaruit kies op grond van waarde vir geld nie.
"Ons verskil van administrateurs van oop mediese skemas en die self-geadministreerde mediese skemas dat die kompleksiteit innovasie weerspieël.
"Dit is eerder dat die doelbewuste manier hoe hierdie aanbiedinge verpak en geprys word, mediese skemas toelaat om prysmededinging te voorkom of te verswak."
Die markondersoek sê talle opsies is 'n gevolg van 'n onvolledige wetsomgewing en dit het die vorm van mededinging wat in die mark vir mediese skemas aangetref word, beïnvloed.
Meer oor: Netcare | Life Healthcare | Discovery Health | Mededingingskommissie | Mediclinic | Hospitale | Gesondheidsorg | Mediese Skemas | Dokters | Spesialiste | Mediese Fondse | Markondersoek | Private Gesondheidsorg